Document ID: 32012R0440

KOMISSION TÄYTÄNTÖÖNPANOASETUS (EU) N:o 440/2012,
annettu 24 päivänä toukokuuta 2012,
yleisessä tullietuusjärjestelmässä käytettävästä asetuksessa (ETY) N:o 2454/93 vahvistetusta ”alkuperätuotteiden” käsitteen määritelmästä poikkeamisesta Kap Verden erityistilanteen huomioon ottamiseksi tiettyjen Euroopan unioniin vietävien kalastustuotteiden osalta annetun täytäntöönpanoasetuksen (EU) N:o 439/2011 muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisön tullikoodeksista 12 päivänä lokakuuta 1992 annetun neuvoston asetuksen (ETY) N:o 2913/92 (1) ja erityisesti sen 247 artiklan,
ottaa huomioon tietyistä yhteisön tullikoodeksista annetun neuvoston asetuksen (ETY) N:o 2913/92 (2) soveltamista koskevista säännöksistä 2 päivänä heinäkuuta 1993 annetun komission asetuksen (ETY) N:o 2454/93 ja erityisesti sen 89 artiklan 1 kohdan b alakohdan,
sekä katsoo seuraavaa:
(1)
Komissio myönsi asetuksella (EY) N:o 815/2008 (3) Kap Verdelle poikkeuksen asetuksessa (ETY) N:o 2454/93 säädetyistä alkuperäsäännöistä. Komissio myönsi täytäntöönpanoasetuksella (EU) N:o 439/2011 (4) Kap Verdelle uuden poikkeuksen näistä alkuperäsäännöistä (5). Poikkeuksen voimassaolo päättyi 31 päivänä joulukuuta 2011.
(2)
Kap Verde pyysi 21 päivänä marraskuuta 2011 päivätyllä kirjeellä poikkeuksen voimassaoloajan jatkamista kolmen vuoden ajan eli vuosina 2012-2014. Tämä hakemus koskee 2 500 tonnin suuruista määrää makrillifileevalmisteita ja -säilykkeitä ja 875 tonnin suuruista määrää auksidivalmisteita ja -säilykkeitä.
(3)
Kap Verdelle myönnetyt poikkeuksen alaiset vuotuiset kokonaismäärät vaikuttivat vuosina 2008-2011 merkittävästi Kap Verden kalanjalostusalan tilanteen paranemiseen. Nämä määrät elvyttivät myös jossakin määrin Kap Verden kalastuslaivastoa, joka on maalle elintärkeä. Kap Verden laivaston elvyttäminen halutulle tasolle edellyttää kuitenkin käytettävissä olevien valmiuksien lisäämistä edelleen, jotta Kap Verden kalanjalostusalalla olisi käytössään riittävästi Kap Verdestä peräisin olevia raaka-aineita.
(4)
Hakemuksessa osoitetaan, että ilman poikkeusta Kap Verden kalanjalostusalan mahdollisuudet jatkaa vientiä unioniin heikkenisivät huomattavasti, mikä saattaisi estää pienimuotoista kalastusta harjoittavan Kap Verden laivaston jatkokehitystä.
(5)
Poikkeus antaisi Kap Verdelle riittävästi aikaa valmistautua etuuskohteluun oikeuttavaa alkuperää koskevien sääntöjen noudattamiseen. Tarvitaan lisäaikaa, jotta voidaan vakiinnuttaa tulokset, jotka Kap Verde on jo saavuttanut pyrkimyksissään elvyttää paikallinen kalastuslaivastonsa.
(6)
Sen varmistamiseksi, että väliaikaista poikkeusta sovelletaan vain niin kauan kuin Kap Verde tarvitsee sääntöjen noudattamiseen, poikkeus tulisi myöntää kolmeksi vuodeksi eli vuosien 2012-2014 ajaksi ja sen tulisi koskea 2 500 tonnin vuotuista määrää makrillifileevalmisteita tai -säilykkeitä ja 875 tonnin vuotuista määrää auksidivalmisteita tai -säilykkeitä.
(7)
Jotta varmistetaan viennin jatkuvuus Kap Verdestä unioniin, poikkeuksen olisi tultava taannehtivasti voimaan 1 päivänä tammikuuta 2012.
(8)
Selkeyden vuoksi on aiheellista vahvistaa nimenomaan, että CN-koodien 1604 15 11 ja ex 1604 19 97 makrillifileevalmisteiden tai -säilykkeiden ja auksidivalmisteiden tai -säilykkeiden valmistuksessa käytettävien ei-alkuperäainesten olisi oltava HS-nimikkeen 0302 tai 0303 makrillia tai auksidia, jotta makrillifilee- ja auksidivalmisteille ja -säilykkeille voitaisiin myöntää poikkeus.
(9)
Koska CN-koodi 1604 19 98 korvattiin 1 päivästä tammikuuta 2012 alkaen CN-koodilla 1604 19 97, on aiheellista päivittää poikkeuksen alaisten tuotteiden CN-koodit.
(10)
Sen vuoksi asetusta (EY) N:o 439/2011 olisi muutettava.
(11)
Tässä asetuksessa säädetyt toimenpiteet ovat tullikoodeksikomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 439/2011 seuraavasti:
1)
Korvataan 1 ja 2 artikla seuraavasti:
”1 artikla
Poiketen siitä, mitä asetuksen (ETY) N:o 2454/93 72, 73, ja 75-79 artiklassa säädetään, seuraavien tavaroiden katsotaan olevan peräisin Kap Verdestä tämän asetuksen 2, 3 ja 4 artiklassa vahvistettujen järjestelyjen mukaisesti:
a)
Kap Verdessä HS-nimikkeen 0302 tai 0303 ei-alkuperäainesta olevasta makrillista tuotetut CN-koodien 1604 15 11 ja ex 1604 19 97 makrillifileevalmisteet tai -säilykkeet;
b)
Kap Verdessä HS-nimikkeen 0302 tai 0303 ei-alkuperäainesta olevasta auksidista tuotetut CN-koodin ex 1604 19 97 auksidivalmisteet tai -säilykkeet.
2 artikla
Edellä 1 artiklassa myönnetty poikkeus koskee Kap Verdestä vietyjä tuotteita, jotka on ilmoitettu luovutettaviksi vapaaseen liikkeeseen unionissa kun on täytetty asetuksen (ETY) N:o 2454/93 74 artiklassa säädetyt ehdot, ja se on voimassa 1 päivän tammikuuta ja 31 päivän joulukuuta 2011, 1 päivän tammikuuta ja 31 päivän joulukuuta 2012, 1 päivän tammikuuta ja 31 päivän joulukuuta 2013 sekä 1 päivän tammikuuta ja 31 päivän joulukuuta 2014 välisenä aikana ja koskee korkeintaan liitteessä vahvistettua määrää kutakin tuontituotetta.”
2)
Korvataan liite tämän asetuksen liitteellä.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2012.
Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti.
Tehty Brysselissä 24 päivänä toukokuuta 2012.

Labels: 17
3
6
18
15